2.

Se introduc următoarele articole: „Articolul 6a Obiective de constituire de stocuri și traiectorii de constituire de stocuri (1) Sub rezerva alineatelor (2)-(5), părțile contractante se asigură că următoarele obiective de constituire de stocuri pentru capacitatea agregată a tuturor instalațiilor de înmagazinare subterană a gazelor care sunt situate pe teritoriul lor și care sunt direct interconectate la o zonă de piață de pe teritoriul lor sunt atinse până la data de 1 noiembrie a fiecărui an: (a) pentru 2022: 80 %; (b) începând cu 2023: 90 %. În scopul respectării prezentului alineat, părțile contractante țin seama de obiectivul de garantare a siguranței furnizării de gaze, în conformitate cu articolul 1. (2) În pofida alineatului (1) și fără a aduce atingere obligațiilor altor părți contractante în ceea ce privește constituirea de stocuri în instalațiile în cauză de înmagazinare subterană a gazelor, obiectivul de constituire de stocuri pentru fiecare parte contractantă în care sunt situate instalațiile de înmagazinare subterană a gazelor este redus la un volum corespunzând unui nivel de 35 % din consumul mediu anual de gaze din perioada precedentă de cinci ani pentru partea contractantă respectivă. (3) În pofida alineatului (1) și fără a aduce atingere obligațiilor altor părți contractante în ceea ce privește constituirea de stocuri în instalațiile în cauză de înmagazinare subterană a gazelor, obiectivul de constituire de stocuri pentru fiecare parte contractantă în care sunt situate instalațiile de înmagazinare subterană a gazelor se reduce cu volumul care a fost furnizat statelor membre ale UE și țărilor terțe în perioada de referință 2016-2021, în cazul în care volumul mediu furnizat a fost de peste 15 TWh pe an în perioada de extracție a gazelor din instalațiile de înmagazinare (octombrie-aprilie). (4) <….> (5) O parte contractantă poate îndeplini parțial obiectivul de constituire de stocuri prin luarea în calcul a GNL stocat fizic și disponibil în instalațiile sale de GNL în cazul în care sunt îndeplinite ambele condiții următoare: (a) rețeaua de gaze include o capacitate semnificativă de stocare a GNL, reprezentând anual peste 4 % din consumul mediu național din perioada precedentă de cinci ani; (b) partea contractantă a impus furnizorilor de gaze obligația de a înmagazina volume minime de gaze în instalațiile de înmagazinare subterană a gazelor și/sau instalațiile de GNL în conformitate cu articolul 6b alineatul (1) litera (a). (6) Părțile contractante iau măsurile necesare pentru a îndeplini obiectivele intermediare sau pentru a se asigura că acestea sunt îndeplinite, după cum urmează: (a) pentru 2022: astfel cum au fost stabilite în anexa Ia și (b) începând cu 2023: în conformitate cu alineatul (7). (7) Pentru 2023 și pentru anii următori, fiecare parte contractantă cu instalații de înmagazinare subterană a gazelor prezintă Secretariatului Comunității Energiei, până la data de 15 septembrie a anului precedent, un proiect de traiectorie de constituire de stocuri cu obiective intermediare pentru lunile februarie, mai, iulie și septembrie, inclusiv informații tehnice, pentru instalațiile de înmagazinare subterană a gazelor de pe teritoriul său și direct interconectate la zona sa de piață, în formă agregată. Traiectoria de constituire de stocuri și obiectivele intermediare se bazează pe rata medie de constituire de stocuri din perioada precedentă de cinci ani. În cazul părților contractante pentru care obiectivul de constituire de stocuri este redus la 35 % din consumul lor în conformitate cu alineatul (2), obiectivele intermediare ale traiectoriei de constituire de stocuri se reduc în consecință. Pe baza informațiilor tehnice furnizate de fiecare parte contractantă și ținând seama de evaluarea Grupului de coordonare în domeniul siguranței aprovizionării, Secretariatul Comunității Energiei adoptă o decizie pentru a stabili traiectoria de constituire de stocuri pentru fiecare parte contractantă. Decizia respectivă se adoptă până la data de 15 noiembrie a anului precedent, dacă este necesar și inclusiv în cazul în care o parte contractantă a prezentat un proiect actualizat de traiectorie de constituire de stocuri. Aceasta se bazează pe o evaluare a situației generale în materie de siguranță a furnizării de gaze, precum și pe o evaluare a evoluției cererii și ofertei de gaze în Comunitatea Energiei și în fiecare parte contractantă și este stabilită într-un mod care să garanteze siguranța furnizării de gaze, evitând în același timp sarcinile inutile pentru părțile contractante, pentru participanții la piața gazelor, pentru operatorii de înmagazinare sau pentru clienți și fără a denatura în mod nejustificat concurența dintre instalațiile de înmagazinare situate în părți contractante învecinate și/sau în statele membre. (8) În cazul în care o parte contractantă nu își poate îndeplini, într-un anumit an, până la 1 noiembrie, obiectivul de constituire de stocuri din cauza caracteristicilor tehnice specifice ale uneia sau mai multor instalații de înmagazinare subterană a gazelor de pe teritoriul său, cum ar fi debite de injectare excepțional de scăzute, acesteia i se permite să își atingă obiectivul de constituire de stocuri până la 1 decembrie. Partea contractantă informează Secretariatul Comunității Energiei înainte de 1 noiembrie, indicând motivele întârzierii. (9) Obiectivul de constituire de stocuri nu se aplică în cazul în care și atât timp cât una sau mai multe părți contractante cu instalații de înmagazinare subterană a gazelor au declarat o situație de urgență la nivel național în temeiul articolului 11. (10) Autoritatea competentă a fiecărei părți contractante monitorizează în permanență respectarea traiectoriei de constituire de stocuri și raportează periodic Grupului de coordonare în domeniul siguranței aprovizionării. În cazul în care nivelul de stocuri constituite într-o anumită parte contractantă este cu mai mult de cinci puncte procentuale sub nivelul traiectoriei de constituire de stocuri, autoritatea competentă ia, fără întârziere, măsuri eficace în vederea creșterii acestuia. Părțile contractante informează Secretariatul Comunității Energiei și Grupul de coordonare în domeniul siguranței aprovizionării cu privire la măsurile luate. (11) În cazul unei abateri substanțiale și susținute a unei părți contractante de la traiectoria de constituire de stocuri care compromite îndeplinirea obiectivului de constituire de stocuri sau în cazul unei abateri de la obiectivul de constituire de stocuri, Secretariatul Comunității Energiei, după consultarea Grupului de coordonare în domeniul siguranței aprovizionării și a părții contractante în cauză, emite o recomandare către partea contractantă respectivă sau către celelalte părți contractante în cauză în ceea ce privește măsurile care trebuie să fie luate imediat. În cazul în care abaterea nu este redusă în mod semnificativ în termen de o lună de la data primirii recomandării Secretariatului Comunității Energiei, Secretariatul, după consultarea Grupului de coordonare în domeniul siguranței aprovizionării și a părții contractante în cauză, ia o decizie, ca măsură de ultimă instanță, pentru a impune părții contractante în cauză să ia măsuri care să corecteze efectiv abaterea, inclusiv, dacă este cazul, una sau mai multe dintre măsurile menționate la articolul 6b alineatul (1), sau orice altă măsură pentru a asigura îndeplinirea obiectivului de constituire de stocuri prevăzut la prezentul articol. Atunci când decide ce măsuri trebuie să fie luate în conformitate cu al doilea paragraf, Secretariatul Comunității Energiei ia în considerare situația specifică a părții contractante în cauză, cum ar fi dimensiunea instalațiilor de înmagazinare subterană a gazelor în raport cu consumul intern de gaze, importanța instalațiilor de înmagazinare subterană a gazelor pentru siguranța furnizării de gaze în regiune și orice instalații de stocare a GNL existente. Orice măsură luată de Secretariatul Comunității Energiei pentru a aborda abaterile de la traiectoria de constituire de stocuri sau de la obiectivul de constituire de stocuri pentru 2022 ține seama de intervalul scurt de timp pentru punerea în aplicare a prezentului articol la nivel național, care este posibil să fi contribuit la abaterea de la traiectoria de constituire de stocuri sau de la obiectivul de constituire de stocuri pentru 2022. Secretariatul Comunității Energiei se asigură că măsurile adoptate în conformitate cu prezentul alineat: (a) nu depășesc ceea ce este necesar pentru a garanta siguranța furnizării de gaze; (b) nu impun o sarcină disproporționată părților contractante, participanților la piața gazelor, operatorilor de înmagazinare sau clienților. Articolul 6b Punerea în aplicare a obiectivului de constituire de stocuri (1) Părțile contractante iau toate măsurile necesare, inclusiv asigurarea de stimulente financiare sau compensații pentru participanții la piață, pentru a îndeplini obiectivele de constituire de stocuri stabilite în conformitate cu articolul 6a. Atunci când se asigură că obiectivele de constituire de stocuri sunt îndeplinite, părțile contractante acordă prioritate, atunci când este posibil, măsurilor bazate pe piață. În măsura în care măsurile enumerate la prezentul articol reprezintă atribuții și competențe ale autorității naționale de reglementare în conformitate cu articolul 41 din Directiva 2009/73/CE, astfel cum a fost adaptată și adoptată prin Decizia 2011/02/MC-EnC a Consiliului ministerial, autoritățile naționale de reglementare au responsabilitatea de a lua măsurile respective. Măsurile luate în conformitate cu prezentul alineat pot cuprinde în special: (a) obligația, pentru furnizorii de gaze, de a înmagazina volume minime de gaze în instalațiile de înmagazinare, inclusiv în instalațiile de înmagazinare subterană a gazelor și/sau în instalațiile de stocare a GNL, volumele respective urmând a fi determinate pe baza cantității de gaze furnizate de furnizorii de gaze clienților protejați; (b) obligația, pentru operatorul de înmagazinare, de a-și oferi capacitățile prin licitații deschise participanților la piață; (c) obligația, pentru operatorii de transport și de sistem sau entitățile desemnate de partea contractantă, de a achiziționa și gestiona un stoc de echilibrare exclusiv pentru îndeplinirea funcțiilor lor de operatori de transport și de sistem și, dacă este necesar, impunerea unei obligații pentru alte entități desemnate în scopul garantării siguranței furnizării de gaze în cazul unei situații de urgență, astfel cum este menționată la articolul 11 alineatul (1) litera (c); (d) utilizarea unor instrumente coordonate, cum ar fi platformele de achiziționare de GNL, cu alte părți contractante pentru a maximiza utilizarea GNL și pentru a reduce barierele de infrastructură și de reglementare din calea utilizării în comun a GNL pentru constituirea de stocuri în instalațiile de înmagazinare subterană a gazelor; (e) utilizarea de mecanisme voluntare de achiziție în comun de gaze naturale; (f) oferirea de stimulente financiare pentru participanții la piață, inclusiv pentru operatorii de înmagazinare, cum ar fi contracte pentru diferență sau acordarea de compensații participanților la piață pentru deficitul de venituri sau pentru costurile suportate de aceștia ca urmare a obligațiilor impuse participanților la piață, inclusiv operatorilor de înmagazinare, care nu pot fi acoperite prin venituri; (g) obligația, pentru deținătorii de capacitate de înmagazinare, de a utiliza sau de a elibera capacitățile rezervate neutilizate, obligând în același timp deținătorul de capacitate de înmagazinare care nu utilizează capacitatea de înmagazinare să plătească prețul convenit pentru întreaga durată a contractului de înmagazinare; (h) adoptarea de către entități publice sau private a unor instrumente eficace pentru achiziționarea și gestionarea înmagazinării strategice, cu condiția ca astfel de instrumente să nu denatureze concurența sau buna funcționare a pieței interne; (i) numirea unei entități specializate însărcinate cu îndeplinirea obiectivului de constituire de stocuri în cazul în care obiectivul de constituire de stocuri nu ar fi îndeplinit altfel; (j) oferirea de reduceri ale tarifelor de înmagazinare; (k) colectarea veniturilor necesare pentru recuperarea cheltuielilor de capital și de exploatare legate de instalațiile de înmagazinare reglementate, sub forma unor tarife de înmagazinare și sub forma unei taxe specifice încorporate în tarifele de transport care este colectată numai de la punctele de ieșire către clienții finali situați în aceleași părți contractante, cu condiția ca veniturile colectate prin intermediul tarifelor să nu depășească veniturile permise. (2) Măsurile adoptate de părțile contractante în temeiul alineatului (1) se limitează la ceea ce este necesar pentru îndeplinirea traiectoriilor de constituire de stocuri și a obiectivelor de constituire de stocuri. Aceste măsuri sunt clar definite, transparente, proporționale, nediscriminatorii și verificabile. Măsurile nu denaturează în mod nejustificat concurența sau buna funcționare a pieței interne a gazelor și nu pun în pericol siguranța furnizării de gaze pentru celelalte părți contractante sau pentru Comunitatea Energiei. (3) Părțile contractante iau toate măsurile necesare pentru a asigura utilizarea în mod eficient a infrastructurii existente la nivel național și regional, în beneficiul siguranței furnizării de gaze. Măsurile respective nu blochează sau restricționează în niciun caz utilizarea transfrontalieră a instalațiilor de înmagazinare sau a instalațiilor de GNL și nu limitează capacitățile transfrontaliere de transport alocate în conformitate cu dispozițiile Regulamentului (UE) 2017/459 al Comisiei, astfel cum a fost adaptat și adoptat prin Decizia 2018/06/PHLG-EnC a Grupului permanent la nivel înalt. (4) Atunci când iau măsuri în temeiul prezentului articol, părțile contractante aplică principiul «eficiența energetică înainte de toate», îndeplinind totodată obiectivele măsurilor lor respective, în conformitate cu Regulamentul (UE) 2018/1999 al Parlamentului European și al Consiliului, astfel cum a fost adaptat și adoptat prin Decizia 2021/14/MC-EnC a Consiliului ministerial. Articolul 6c Facilități de înmagazinare și mecanismul de împărțire a sarcinii (1) O parte contractantă care nu dispune de instalații de înmagazinare subterană se asigură că participanții la piață din partea contractantă respectivă au încheiat acorduri cu operatori de înmagazinare subterană sau cu alți participanți la piață din părțile contractante și/sau statele membre în care există astfel de instalații de înmagazinare subterană a gazelor. Respectivele acorduri prevăd utilizarea, până la 1 noiembrie, a unor volume de stocuri care corespund unui nivel de cel puțin 15 % din consumul mediu anual de gaze din perioada precedentă de cinci ani al părții contractante care nu dispune de instalații de înmagazinare subterană a gazelor. Cu toate acestea, în cazul în care capacitatea transfrontalieră de transport sau alte limitări tehnice nu permit părții contractante care nu dispune de instalații de înmagazinare subterană a gazelor utilizarea integrală a 15 % din volumele de stocuri respective, acea parte contractantă stochează numai volumele posibile din punct de vedere tehnic. În cazul în care limitările tehnice nu permit unei părți contractante să își îndeplinească obligația de la primul paragraf, iar partea contractantă respectivă are obligația de a stoca alți combustibili pentru a înlocui gazul, obligația de la primul paragraf poate fi îndeplinită, în mod excepțional, printr-o obligație echivalentă de a stoca alți combustibili decât gazul. Partea contractantă în cauză face dovada limitărilor tehnice și a echivalenței măsurii. (2) Prin derogare de la alineatul (1), o parte contractantă care nu dispune de instalații de înmagazinare subterană a gazelor poate să dezvolte un mecanism de împărțire a sarcinii cu una sau mai multe părți contractante și/sau cu unul sau mai multe state membre care dispun de instalații de înmagazinare subterană a gazelor («mecanismul de împărțire a sarcinii»). Mecanismul de împărțire a sarcinii se bazează pe datele relevante ale celei mai recente evaluări a riscurilor în temeiul articolului 7 și ține seama de toți parametrii următori: (a) costul sprijinului financiar pentru îndeplinirea obiectivului de constituire de stocuri, excluzând costurile legate de îndeplinirea oricăror obligații în materie de înmagazinare strategică; (b) volumele de gaze necesare pentru a satisface cererea clienților protejați în conformitate cu articolul 6 alineatul (1); (c) limitările tehnice, inclusiv capacitatea de înmagazinare subterană disponibilă, capacitatea tehnică transfrontalieră de transport și ratele de extracție. Părțile contractante informează Secretariatul Comunității Energiei și Grupul de coordonare în domeniul siguranței aprovizionării cu privire la mecanismul de împărțire a sarcinii până la ... [două luni de la data intrării în vigoare a prezentei decizii]. În lipsa unui acord privind un mecanism de împărțire a sarcinii până la data respectivă, părțile contractante care nu dispun de instalații de înmagazinare subterană a gazelor demonstrează că respectă alineatul (1) și notifică în acest sens Secretariatul Comunității Energiei și Grupul de coordonare în domeniul siguranței aprovizionării. (3) <…> (4) Părțile contractante care nu dispun de instalații de înmagazinare subterană a gazelor pot oferi stimulente sau compensații financiare participanților la piață sau operatorilor de transport și de sistem, după caz, pentru deficitul de venituri sau pentru costurile suportate de aceștia ca urmare a respectării obligațiilor de înmagazinare în conformitate cu prezentul articol, în cazul în care deficitul respectiv sau costurile respective nu pot fi acoperite prin venituri, pentru a asigura respectarea obligației lor de înmagazinare a gazelor în alte părți contractante și/sau state membre în temeiul alineatului (1) sau punerea în aplicare a mecanismului de împărțire a sarcinii. În cazul în care stimulentul sau compensația financiară este finanțată printr-o taxă, taxa respectivă nu se aplică punctelor de interconectare transfrontaliere. (5) În pofida alineatului (1), în cazul în care o parte contractantă deține instalații de înmagazinare subterană a gazelor situate pe teritoriul său a căror capacitate agregată este mai mare decât consumul anual de gaze al părții contractante respective, părțile contractante fără instalații de înmagazinare subterană a gazelor care au acces la instalațiile respective fie: (a) se asigură că până la 1 noiembrie volumele de stocuri corespund cel puțin utilizării medii a capacității de înmagazinare din perioada precedentă de cinci ani, determinată luând în considerare, printre altele, fluxurile din cursul sezonului de extracție din perioada precedentă de cinci ani din părțile contractante în care se află instalația de înmagazinare; fie (b) demonstrează că a fost rezervată o capacitate de înmagazinare echivalentă cu volumul acoperit de obligația de la litera (a). În cazul în care partea contractantă care nu dispune de instalații de înmagazinare subterană a gazelor poate demonstra că a fost rezervată o capacitate de înmagazinare echivalentă cu volumul acoperit de obligația de la primul paragraf litera (a), se aplică alineatul (1). Obligația de la prezentul alineat este limitată la 15 % din consumul mediu anual de gaze din perioada precedentă de cinci ani din partea contractantă în cauză. (6) <…> Articolul 6d Monitorizare și executare (1) Operatorii de înmagazinare raportează nivelul de stocuri autorității competente din fiecare parte contractantă în care se află instalațiile în cauză de înmagazinare subterană a gazelor și, dacă este cazul, unei entități desemnate de partea contractantă respectivă (denumită în continuare «entitatea desemnată») după cum urmează: (a) pentru 2022: la fiecare dintre obiectivele intermediare prevăzute în anexa Ia și (b) începând cu 2023: în conformitate cu articolul 6a alineatul (4). (2) Autoritatea competentă și, dacă este cazul, entitatea desemnată de fiecare parte contractantă monitorizează nivelurile de stocuri constituite în instalațiile de înmagazinare subterană a gazelor de pe teritoriul lor la sfârșitul fiecărei luni și raportează Secretariatului Comunității Energiei rezultatele, fără întârzieri nejustificate. Secretariatul Comunității Energiei poate, după caz, să invite Comitetul de reglementare al Comunității Energiei să acorde asistență în ceea ce privește această monitorizare. (3) Pe baza informațiilor furnizate de autoritatea competentă și, dacă este cazul, de entitatea desemnată de fiecare parte contractantă, Secretariatul Comunității Energiei raportează periodic Grupului de coordonare în domeniul siguranței aprovizionării. (4) Grupul de coordonare în domeniul siguranței aprovizionării acordă asistență Secretariatului Comunității Energiei în ceea ce privește monitorizarea traiectoriilor de constituire de stocuri și a obiectivelor de constituire de stocuri și elaborează orientări pentru Secretariatul Comunității Energiei cu privire la măsurile adecvate de asigurare a conformității în cazul în care părțile contractante se abat de la traiectoriile de constituire de stocuri sau nu îndeplinesc obiectivele de constituire de stocuri. (5) Părțile contractante iau măsurile necesare pentru a respecta traiectoriile de constituire de stocuri și obiectivele de constituire de stocuri și pentru a asigura respectarea obligațiilor de înmagazinare impuse participanților la piață, inclusiv prin impunerea unor sancțiuni și amenzi suficient de disuasive asupra participanților la piață respectivi. Părțile contractante informează fără întârziere Secretariatul Comunității Energiei cu privire la măsurile de executare luate în temeiul prezentului alineat. (6) În cazul în care trebuie să se facă schimb de informații sensibile din punct de vedere comercial, Secretariatul Comunității Energiei poate convoca reuniuni ale Grupului de coordonare în domeniul siguranței aprovizionării care să permită doar participarea părților contractante și a Secretariatul Comunității Energiei. (7) Schimbul de informații se limitează la ceea ce este necesar pentru a monitoriza respectarea prezentului regulament. Secretariatul Comunității Energiei, autoritățile naționale de reglementare și părțile contractante păstrează confidențialitatea informațiilor sensibile din punct de vedere comercial primite în scopul îndeplinirii obligațiilor care le revin.”